  Виталий Пронин Сад-бакча уг возьма коронавируслэсь шыпамзэ — май вуиз, отын гуж! вазьыны кутскиз. Туспуктэм: udmurt.ru Майлэн нырысетӥ нуналъёсысеныз ик куазед чебереныз шумпоттӥз бере, песянай-песятайёсты доразы уд возьы ни. Уката ик, самоизоляция режим шоры учкытэк, сад-бакчаозь ветлыны ӧз алэ. Нош автобусъёсты лэзизы гинэ — соос доры соку ик кузь черодъёс кылдӥзы: нокин уг чакла ни, адямиос вискын1 но ӝыны метр луыны кулэ шуыса. Маскаоссы но ваньзылэн ӧвӧл... Ирина бускеле нылпи садын ужа. Ачиз верамъя, коронавирусэн сэрен солы туэ удалтӥз. Апрельысен дораз пуке ни. Та режимзэс эшшо мед азинтозы на вылэм, шуэ. Эсьма, доре чик ӧй бертылысал, бакчаын гинэ улысал, пе. ...Маскаен бакча кузя ортчисьёсты адӟыку, шуак луоно: зэмзэ но, коронавирус гожеръя ук. Вань на мукетыз бускеле — эмъясь. Нуназе вакыт лыктэ, бер ӝытозь, куссэ шонеръятэк, ужа. Собере кошке, кӧлыны уг кыльы. Ачиз машина руль сьӧрын пуке. Ымыз-нырыз усьтэмын ке но, пельёсыз вылын котьку но маска думемын. Одӥг-ог бӧтьыртӥськом кенер вамен. Лемтэйёслэсь кышкасько, шуэ. Нош берлояз воксё кышкатӥз: ӵош ужась эшелэн, пе, коронавирусэз шараяськиз. Табере со бакчаын но маскаен ветлэ, калыклэсь уката палэнтӥське. Но тани, куара сётыса, машина ортче: кыед вузаны вайиллям. Со котыре ваньмы нориським ни. Калыклэсь палэнтӥськись эмъясь гинэ но потӥз. Маскаен. Солэн сяна нокинлэн ымыз-нырыз ӵоктамтэ. Лумбыт ужамез бере калык шыпытак дораз пыре. Тылпу потонлэсь утиськон вылысь тылскылыны али лэземын ӧвӧл. Та сярысь алонъёс котькуд юбоын сямен гожтэмын. Но сӥль пыжисьёс воксё ӧвӧл шуыны уг луы — ческыт зын одӥг-ог лӧсъяське ик! Эшшо председатель котькуд сад-бакча возись дортӥ ортчиз, валэктӥз: коронавирусэн сэрен киосты ӵемгес миськоно, ӧс кутонъёсты, ужан инструментъёсты антисептикен зыралляно. Кин ке тае чакла меда? Мон, зэмзэ вераса, уг — музъемез гудон вискам та сярысь воксё вунэтӥсько... Элина Кумачёва  